«Διαφάνεια στις οικονομικές και διοικητικές αποφάσεις, αξιόπιστο προγραμματισμό εργασιών, σεβασμό και όχι ταπεινωτικές συμπεριφορές στους εργαζόμενους που βρίσκονται σε επισφαλή σχέση εργασίας» ζητά, μεταξύ άλλων, με επιστολή του προς τον υπουργό Πολιτισμού, Αριστείδη Μπαλτά, το Σωματείο Εργαζομένων του Εθνικού Θεάτρου (ΣΕΕΘ).

Ειδικότερα, στην επιστολή του, το Σωματείο αναφέρει, ότι «το τελευταίο διάστημα η διοίκηση του Εθνικού Θεάτρου έχει προβεί σε μία όλως πιεστική, σχεδόν «εκβιαστική» συμπεριφορά έναντι των συμβασιούχων εργαζομένων του, οι συμβάσεις εργασίας των οποίων έχουν λήξει ήδη από τις 31/5/2016, πλην όμως οι τελευταίοι εξακολουθούν να εργάζονται μέχρι σήμερα».

Πρόσθετα, επισημαίνει, ότι «η Διοίκηση της πρώτης κρατικής σκηνής επιθυμεί και προσπαθεί με κάθε τρόπο, ακόμη και αθέμιτο, την υπογραφή νέων συμβάσεων εργασίας ορισμένου χρόνου με διαφορετική διάρκεια για καθέναν από τους εργαζομένους (ενδεικτικά 90 ημέρες, 80 ημέρες ή και 50 ημέρες), τη στιγμή που είναι γνωστό ότι για τη διεκπεραίωση του προγράμματος της επικείμενης χειμερινής περιόδου απαιτείται η υπογραφή συμβάσεων εργασίας ετήσιας διάρκειας ή τουλάχιστον σεζόν».

«Λειτουργούμε πάντα με ευθύνη επαγγελματισμό και σεβασμό» τονίζουν στην επιστολή τους προς τον υπουργό Πολιτισμού οι εργαζόμενοι του Εθνικού Θεάτρου και προσθέτουν, πως «δεν σκοπεύουμε να γίνουμε όμηροι των συνεπειών και επιλογών της προβληματικής εκ μέρους της Διοίκησης του Εθνικού Θεάτρου διαχείρισης, και δεν θα δώσουμε τη συγκατάθεσή μας σε νεοφιλελεύθερα σχέδια που διευρύνουν την ανασφάλεια και την ευελιξία της εργασίας, καταστρατηγώντας τις διατάξεις του εργατικού δικαίου».